Узыншагъэм гулъытэ хурагъэщI
Республикэм и Iимамхэм я щIэныгъэм щыхагъахъуэ дерсхэм хэту КъБР-м Узыншагъэр хъумэнымкIэ и министерствэмрэ Муслъымэнхэм я дин IуэхущIапIэмрэ къызэрагъэпэщащ инсультыр, инфарктыр, фошыгъу узыр къызыхэкIхэм, апхуэдэу узыфэ зэрыцIалэхэм зэрызаубгъум теухуа лекцэхэр.
КъБР-м узыншагъэр хъумэнымкIэ и министрым и къалэнхэр зыгъэзащIэ Асанов Алим дерсым екIуалIэхэм защыхуигъазэм, елъэIуащ езыхэр зыщагъэгъуазэ хъыбар щхьэпэхэр цIыхухэм я деж нэхьэсынымкIэ дэIэпыкъуэгъу къахуэхъуну. Абы къыхигъэщащ цIыхум и узыншагъэм, къабзэу зэрызыкIэлъыплъыжын хуейм теухуа Iуэхухэм ислъам диным мыхьэнэшхуэ зэрыщиIэр, абы и фIыгъэкIи узыфэ куэдым пэIэщIэ зэрыхъур. «ЦIыхум и псэкупсэ узыншагъэм куэдкIэ елъытащ Iэпкълъэпкъым и щытыкIэр, — жиIащ Асановым. — Абы къыхэкIыу, цIыхухэм я деж Iэмал имыIэу нэхьэсыпхъэщ гъащIэ узын-шэ зэрырахьэкIынум и жыпхъэр».
Медицинэ профилактикэмкIэ республикэ центрым и унафэщI Хьэщхъуэжь Борис къызэригъэпэщри, Iимамхэм я узыншагъэр къапщытащ: лъым хэлъ фошыгъур, холестериныр зыхуэдизыр, гум, тхьэмбылым я лэжьэкIэр зрагъэщIащ. Дохутыр-нарколог ПащIэ Артур насвайр, кальяныр цIыхум и узыншагъэм зэран зэрыхуэхъум тепсэлъыхьащ.
КъБР-м и Муслъымэнхэм я дин IуэхущIапIэм и унафэщIым и къуэдзэ Емкъуж Андзор жиIащ мыпхуэдэ зэхыхьэхэр щIэх-щIэхыурэ къызэрызэрагъэпэщынур, Iимамхэм езыхэр здэщыIэ щIыпIэхэм щыпсэухэм я Узыншагъэм егугъуу зэрыкIэлъыплъыжыпхъэм теухуа псалъэмакъхэр зэрыдрагъэкIуэкIынур.
КъБР-м Узыншагъэр
хъумэнымкIэ и министерствэм и пресс-IуэхущIапIэ.
